Diari Oficial de la Generalitat Valenciana


Sumari del DOGV 5394, del 23-11-2006 (2006/12294)

Notificació a El Contat Estructuras y Obras, SL, y altres de la sentència dictada en les actuacions del juí ordinari número 714/2006.
-------------------------------------------------------------------------------------------------------------------------------------

### Dades del document

Número de DOGV
:   5394

Data del DOGV
:   23-11-2006

Secció del DOGV
:   IV. ADMINISTRACIÓ DE JUSTÍCIA - A) EDICTES I CÈDULES DE NOTIFICACIÓ D'INTERLOCUTÒRIES, PROVISIONS I SENTÈNCIES

Número del document
:   2006/12234


Organisme emissor
:   Jutjat de Primera Instància Número 2 d'Alcoi

Tipus de document
:   Edicte

Notificació a El Contat Estructuras y Obras, SL, y altres de la sentència dictada en les actuacions del juí ordinari número 714/2006. [2006/Q12632]  
Procediment: juí ordinari 714/2003  
Demandant: Hispamer Servicios Financieros  
Procuradora: Trinidad Llopis Gomis  
Lletrat: Trinidad Hernansanz Valle  
Demandat: El Contat Estructuras y Obras, SL, Andrés Martínez Marcos i Miguel Martínez Granero  
Procuradora: Sonsoles Pastor Carbonell  
Lletrat: Rafael Ferrandiz Olcima  
Atés el desconeixement de l'actual domicili o residència del demandat, Miguel Martínez Granero, mitjançant la provisió del dia de hui, la jutgessa, de conformitat amb el que disposen els articles 156.4 i 164 de la Llei 1/2000, d'Enjudiciament Civil, ha acordat la publicació del present edicte al tauler d'anuncis del jutjat i en el butlletí oficial de la Comunitat Valenciana, per a portar a efecte la diligència de notificació, sent-ne la resolució que cal notificar la que es transcriu tot seguit:  
«Sentència  
Alcoi, 6 de juliol de 2006  
Juí ordinari número 714/2003  
Objecte: reclamació de quantitat   
Jutgessa: Regina Selva Santoyo  
Demandant: Hispamer Servicios Financieros  
Demandats: Andrés Martínez Marcos, Miguel Martínez Granero i El Contat Estructuras y Obras, SL  
Antecedents de fet  
1. Hispamer Servicios Financieros va presentar una demanda el dia 2 de desembre de 2003, en la qual sol·licita que es condemne Andrés Martínez Marcos, Miguel Martínez Granero i El Contat Estructuras y Obras, SL, a pagar amb caràcter solidari la quantitat de 4.603,5 euros, més els interessos moratoris que es reporten pactats al 2% mensual sobre esta quantitat des de la presentació de la demanda, amb imposició de les costes.   
2. Admesa a tràmit la demanda mitjançant la interlocutòria de data 5 de maig de 2004, es va donar trasllat de la còpia de la demanda i dels documents aportats a la part demandada. I es va citar a termini la part demandada, a fi que contestara en el termini de 20 dies hàbils comptadors des de la citació a termini.  
3. La part demandada, Andrés Martínez Marcos, va assentir totalment a la demanda en data 17 de juny de 2004, i va sol·licitar que no se li imposen les costes.  
En data 3 d'octubre de 2004, van ser declarats en situació de rebel·lia processal Miguel Martínez Granero i El Contat Estructuras y Obras, SL.  
4. El dia 5 de juliol de 2006, amb l'assistència de les parts comparegudes es va realitzar l'audiència prèvia. Ambdues es van ratificar en els seus escrits, i es va sol·licitar la pràctica de prova que consta en actuacions. Les actuacions van quedar per a sentència.  
5. En la tramitació del present procediment s'han observat i complit les prescripcions legals.  
Fonaments de dret  
1. Hispamer Servicios Financieros sol·licita que es condemne Andrés Martínez Marcos, Miguel Martínez Granero i El Contat Estructuras y Obras, SL, a pagar amb caràcter solidari la quantitat de 4.603,5 euros, més els interessos moratoris que es reporten pactats al 2% mensual sobre esta quantitat des de la presentació de la demanda, amb imposició de les costes, com a conseqüència de l'incompliment d'un contracte de finançament a comprador de béns mobles.   
2. Després de la prova practicada ha quedat acreditat que Hispamer Servicios Financieros va subscriure amb Andrés Martínez Marcos, Miguel Martínez Granero i El Contat Estructuras y Obras, SL, un contracte de finançament a comprador de béns mobles en data 31 d'agost de 2000. La quantitat objecte del préstec va ser de 12.966,86 euros, que s'havia de pagar en 48 mensualitats de 270,14 euros cada una d'elles (document número 2 de la demanda).   
Que va resultar impagades les quotes números 21, 33, 34, 35, 36, 37 i 38, per un import de 1.857,28 euros, més 2.557,10 euros, que era la quantitat que restava per pagar en el moment en què es van produir els incompliments. A això cal afegir la quantitat de 189,12 euros en concepte d'interessos moratoris reportats de les quotes impagades des del venciment fins al dia del tancament del compte, ja que estes manifestacions no les han negades les parts demandades, a la qual cosa cal afegir que un dels demandats ha assentit a la totalitat de la pètita de la demanda.  
3. D'acord amb el que establix l'article 1.088 del Codi Civil, les obligacions consistixen a donar, fer o no fer cap cosa. L'article 1.091 del codi Civil establix que les obligacions que naixen dels contractes tenen força de llei entre els contractants, i s'han de complir d'acord amb estos. El contracte existix, segons l'article 1.254 del Codi Civil, quan una o vàries persones consenten a obligar-se, respecte d'una altra o altres, a donar alguna cosa o prestar algun servici, sense que puga deixar-se a l'arbitri d'algun dels contractants el compliment d'este, tal com es desprén de l'article 1.256 del Codi Civil. Finalment, les obligacions s'extingixen, segons l'article 1.156 del Codi Civil, mitjançant el pagament o el compliment d'estes obligacions.   
L'article 10.2 de la Llei 28/1998, de Venda a Terminis de Béns Mobles, disposa que la falta de pagament de dos terminis o del darrer d'estos donarà dret al tercer que haguera finançat l'adquisició en els termes de l'article 4 per a exigir el pagament de la totalitat dels terminis que estigueren pendents.  
Per tant, atés que en este cas concorre el supòsit establit en l'article esmentat, ja que els demandats han deixat de pagar els dos terminis, procedix condemnar els demandats al pagament solidari de les quantitats reclamades per l'actora, de 4.603,5 euros.   
4. Pel que fa als interessos cal establir l'interés moratori de 12% fixat per les parts al contracte de préstec sobre la quantitat reclamada des de la interposició de la demanda.   
5. En aplicació de l'article 394 de la Llei d'Enjudiciament Civil, procedix imposar les costes d'este procés Miguel Martínez Granero i El Contat Estructuras y Obras, SL.  
Pel que fa a Andrés Martínez Marcos, d'acord amb l'article 395.1 de la Llei d'Enjudiciament Civil, i atés que este ha assentit a la totalitat de la demanda, abans de contestar-hi, procedix que cada part es pague les seues costes i les comunes a mitges, ja que no s'ha acreditat l'existència de mala fe per la seua part, atés que no s'ha provat que se li haja reclamat prèviament cap quantitat per part de l'actora, ja que a més a més els burofax aportats no demostren quin n'ha sigut el contingut i qui els ha rebut.  
Decisió  
Estime la demanda d'Hispamer Servicios Financieros contra Andrés Martínez Marcos, Miguel Martínez Granero i El Contat Estructuras y Obras, SL, i condemne Andrés Martínez Marcos, Miguel Martínez Granero i El Contat Estructuras y Obras, SL, a pagar a l'entitat Hispamer Servicios Financieros la quantitat de 4.603,5 euros amb caràcter solidari, més un interés moratori d'un 2% sobre les quantitats reclamades des de la interposició de la demanda. Les costes s'han d'imposar a Miguel Martínez Granero i El Contat Estructuras y Obras, SL, i pel que fa a Andrés Martínez Marcos, cada part pagarà les seues costes i les comunes a mitges.  
Contra esta sentència, s'hi podrà interposar un recurs d'apel·lació davant la Sala Civil de l'Audiència Provincial d'Alacant; recurs que s'haurà de presentar en este jutjat en el termini de cinc dies des de la notificació.  
Lliureu un testimoniatge de la present resolució per a unir-lo a les actuacions principals i porteu l'original al llibre de sentències del jutjat.  
Notifiqueu esta resolució a les representacions processals de les parts.  
Esta és la meua sentència, que pronuncie, mane i firme.  
Firmats i rubricats».  
I perquè conste i valga de notificació en forma al demandat en parador desconegut, Miguel Martínez Granero, expedisc el present edicte.  
Alcoi, 3 d'octubre de 2006.. La secretària judicial: Nieves Martín Rincón.